For et par måneder siden gjorde AC Horsens et vaskeægte scoop, da det lykkedes klubben at indgå en lejeaftale med West Ham om den canadiske landsholdsspiller Doneil Henry, men Henry er desværre blevet alvorligt knæskadet og får ikke flere kampe i den gule trøje.

Doneil Henry blev skadet i søndagens opgør mod SønderjyskE, hvor han måtte forlade banen allerede i det syvende minut, og nærmere undersøgelser har vist, at korsbåndet i højre knæ er revet over, og det inderste og yderste ledbånd er blevet forstrukket.

Det ærgrer naturligvis manager Bo Henriksen, at han ikke længere kan råde over den dygtige og sympatiske forsvarsspiller.

- Vi er meget kede af at miste Doneil Henry, der både er en meget dygtig fodboldspiller og et fantastisk menneske. Han har et kæmpestort potentiale og vanvittige kompetencer, og jeg er slet ikke i tvivl om, at han når det, han vil, for han har alle forudsætninger for at nå det. Vi ønsker ham al mulig held og lykke, lyder det fra Bo Henriksen.